**ROMÂNIA (nu produce efecte juridice)\*  
JUDEȚUL MUREȘ  
DIRECȚIA DE ASISTENȚĂ SOCIALĂ TÂRGU MUREȘ**

**Nr. 38.967/6.749DAS/08.06.2023 Inițiator**

**PRIMAR,**

**Soós Zoltán**

**Referat de aprobare**

**privind încetarea aplicabilității prevederilor HCL nr. 87/2018 privind acordarea unor sume din bugetul local sub forma unor beneficii de asistență socială, pentru elevii care învață în învățământul preuniversitar de stat, clasele I - XII, din Municipiul Târgu Mureș, modificată și completată prin HCL nr. 159/2022 și HCL nr. 342/2022**

Prin HCL nr. 87/2018 privind acordarea unor sume din bugetul local sub forma unor beneficii de asistență socială, pentru elevii care învață în învățământul preuniversitar de stat, clasele I – XII, din Municipiul Târgu Mureș s-a aprobat acordarea unor sume din bugetul local sub forma unor beneficii de asistență socială, pentru elevii care învață în învățământul preuniversitar de stat, clasele I - XII, din Municipiul Târgu Mureș, bolnavi de TBC şi care se află în evidența dispensarelor școlare, ori bolnavi de diabet, boli maligne, sindromuri de malabsorbţie grave, insuficiențe renale cronice, astm bronșic, epilepsie, cardiopatii congenitale, hepatită cronică, glaucom, miopie gravă, boli imunologice sau infestați cu virusul HIV ori bolnavi de SIDA sau care suferă de poliartrită juvenilă, spondilită anchilozantă ori reumatism articular, handicap locomotor sau și-au pierdut ambii părinți, în baza certificatului eliberat de medicul specialist și avizat de medicul de familie/medicul de la cabinetul școlar. Iar, prin HCL nr. 159/2022 și HCL nr. 342/2022 s-au adus modificări și completări motivate de schimbările legislative apărute, în speță Ordinul ME nr. 5870/2021 și Ordinul ME nr. 5379/2022.

Deși temeiul juridic al HCL nr.87/2018 l-au reprezentat prevederile Legii nr. 292/2011 a asistenței sociale, cu modificările și completările ulterioare, ale Legii nr. 272/2004 privind protecția și promovarea drepturilor copilului, cu modificările și completările ulterioare, ale Legii nr. 448/2006 privind protecția și promovarea drepturilor persoanelor cu handicap, cu modificările și completările ulterioare, se poate observa că beneficiul de asistență socială aprobat sub forma stimulentului financiar medico-social este aproape identic cu cel prevăzut de art. 13 alin. a din Ordinul nr. 5576/2011 privind aprobarea Criteriilor generale de acordare a burselor elevilor din învățământul preuniversitar de stat modificat prin Ordinul nr. 3480/2018. La fel, și în cazul HCL nr. 159/2022 și HCL nr. 342/2022 prin care s-au adus modificări și completări motivate de schimbările legislative apărute prin Ordinul ME nr. 5870/2021 și Ordinul ME nr. 5379/2022.

În luna aprilie 2023, 401 elevi de pe raza municipiului Târgu Mureș au beneficiat de stimulentul financiar medico-social, potrivit prevederilor HCL nr. 87/2018 modificată și completată prin HCL nr. 159/2022 și HCL nr. 342/2022. Potrivit datelor deținute de Direcția de Asistență Socială Târgu Mureș, din cei 401 elevi - 308 elevi au beneficiat de stimulent în baza actelor medicale, iar 93 elevi sunt în întreținerea unui singur părinte. Totodată, din datele pe care le-am solicitat de la 31 unități de învățământ de pe raza municipiului Târgu Mureș (conform tabelului anexat) reiese faptul că un număr de 584 elevi beneficiază de bursă socială acordată pe motive medicale de unitățile de învățământ, iar în cadrul Direcției de Asistență Socială un număr de 401 elevi beneficiază de stimulentul financiar medico-social acordat în baza certificatului de încadrare în grad de handicap și al certificatului medical, rezultând un număr de aproximativ 205 elevi care se suprapun, în sensul că beneficiază atât de sumele oferite ca bursă socială, cât și de sumele provenite din stimulentul financiar medico-social.

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art 129, art 139 din OUG nr. 57/2019 din Codul administrativ, cu modificările și completările ulterioare**

În plus, din cei 401 elevi care beneficiază de stimulentul financiar medico-social, 279 sunt elevi cu încadrare în grad de handicap ceea ce îi include și în categoria elevilor cu cerințe educaționale speciale în baza căreia se primește o alocație de hrană de 22 lei/zi de școală, precum și o sumă anuală pentru cazarmament cuprinsă între 580 lei și 1338 lei, în funcție de categoria de vârstă a copilului.

Cuantumul stimulentului financiar medico-social acordat de Direcția de Asistență Socială Târgu Mureș este de 250 lei/lună/elev, iar cuantumul minim al burselor de ajutor social stabilit prin HG nr. 1138/2022 pentru aprobarea cuantumului minim al burselor lunare de performanță, de merit, de studiu și de ajutor social pentru elevii din învățământul preuniversitar cu frecvență, care se acordă în anul școlar 2022 - 2023 și pentru stabilirea termenelor de plată a acestora precum și prin HCL nr. 408/24.11.2022 este de 200 lei/lună/elev.

Mai precizăm faptul că bursele școlare, inclusiv bursa de ajutor social se asigură din bugetele locale ale unităților/subdiviziunilor administrativ-teritoriale de care aparțin unitățile de învățământ preuniversitar și din sume defalcate din taxa pe valoarea adăugată, aprobate anual prin legea bugetului de stat cu această destinație (conform art. 1 alin. 2 din HG nr. 1138/2022), iar plata stimulentului financiar medico-social aprobat prin HCL nr. 87/2018, cu modificările ulterioare, se asigură din bugetul Direcției de Asistență Socială Târgu Mureș, respectiv din bugetul UAT Municipiul Târgu Mureș.

În concluzie, având în vedere că beneficiul de asistență socială sub forma stimulentului financiar medico-social acordat în baza HCL nr. 87/2018 modificată prin HCL nr. 159/2022 și HCL nr. 342/2022 se suprapune bursei de ajutor social, condițiile de acordare fiind aceleași, suntem în situația în care un elev beneficiază atât de bursa de ajutor social, cât și de stimulentul financiar medico-social pentru aceleași motive, dublându-se astfel suma de bani primită; motiv pentru care considerăm că se impune încetarea aplicabilității prevederilor HCL nr. 87/2018 privind acordarea unor sume din bugetul local sub forma unor beneficii de asistență socială, pentru elevii care învață în învățământul preuniversitar de stat, clasele I - XII, din Municipiul Târgu Mureș, modificată și completată prin HCL nr. 159/2022 și HCL nr. 342/2022.

Față de considerentele expuse anterior, supunem spre dezbatere Consiliului Local al municipiului Târgu Mureș proiectul de hotărâre privind încetarea aplicabilității prevederilor HCL nr. 87/2018 privind acordarea unor sume din bugetul local sub forma unor beneficii de asistență socială, pentru elevii care învață în învățământul preuniversitar de stat, clasele I - XII, din Municipiul Târgu Mureș, modificată și completată prin HCL nr. 159/2022 și HCL nr. 342/2022.

**Director executiv,**

**Andreia Moraru**

**Aviz favorabil**

**Direcția Economică**

**Director Executiv**

**Crăciun Ioan Florin**

**R O M Â N I A** Proiect **JUDEŢUL MUREŞ (nu produce efecte juridice) \***

**CONSILIUL LOCAL MUNICIPAL TÂRGU MUREŞ**

Iniţiator,

PRIMAR,

Soós Zoltán

**H O T Ă R Â R E A nr. \_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_ 2023**

**privind încetarea aplicabilității prevederilor HCL nr. 87/2018 privind acordarea unor sume din bugetul local sub forma unor beneficii de asistență socială, pentru elevii care învață în învățământul preuniversitar de stat, clasele I - XII, din Municipiul Târgu Mureș, modificată și completată prin HCL nr. 159/2022 și HCL nr. 342/2022**

***Consiliul Local Municipal Târgu Mureș, întrunit în ședință ordinară de lucru,***

**Având în vedere:**

1. Referatul de aprobare nr. 38.967/6.749DAS/08.06.2023 inițiat de Primarul Municipiului Târgu Mureș prin Direcția de Asistență Socială Târgu Mureș privind încetarea aplicabilității prevederilor HCL nr. 87/2018 privind acordarea unor sume din bugetul local sub forma unor beneficii de asistență socială, pentru elevii care învață în învățământul preuniversitar de stat, clasele I - XII, din Municipiul Târgu Mureș, modificată și completată prin HCL nr. 159/2022 și HCL nr. 342/2022;
2. Raportul de specialitate nr. ………………....al Direcției juridice contencios administrativ şi administrație publică locală;
3. Avizul favorabil al Direcției Economice;
4. Raportul Comisiilor de specialitate din cadrul Consiliului local municipal Târgu Mureș;

**În conformitate cu prevederile:**

* Legii nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare;
* Art. 7 din Legea nr. 52/2003 privind transparența decizională în administrația publică, republicată, cu modificările și completările ulterioare;

**În temeiul:**

* art. 129 alin. (1), alin. (2) lit. d, alin. (7) lit. b şi a art. 139 alin. (1), art. 196 alin. (1) lit. a și art. 243 alin. (1) lit. a din OUG nr. 57/2019 privind Codul administrativ, cu modificările şi completările ulterioare,

**HotărăŞte**:

**Art. 1.** Se aprobă încetarea aplicabilității prevederilor HCL nr. 87/2018 privind acordarea unor sume din bugetul local sub forma unor beneficii de asistență socială, pentru elevii care învață în învățământul preuniversitar de stat, clasele I - XII, din Municipiul Târgu Mureș, modificată și completată prin HCL nr. 159/2022 și HCL nr. 342/2022.

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condițiilor prevăzute de art 129, art 139 din OUG nr. 57/2019 privind Codul administrativ, cu modificările și completările ulterioare**

**Art. 2.** Cu aducerea la îndeplinire a prezentei se încredințează Direcția de Asistență Socială Târgu Mureș.

**Art. 3.** În conformitate cu prevederile art. 252 al.1 lit. c şi art. 255 din O.U.G. nr.57/2019 privind Codul administrativ şi art. 3, alin. 1 din Legea nr. 554/2004, legea contenciosului administrativ, prezenta hotărâre se înaintează Prefectului Județului Mureș, pentru exercitarea controlului de legalitate.

**Art. 4.** Prezenta hotărâre se comunică:

* Direcției de Asistență Socială Târgu Mureș;
* Direcției Economice.

**Viză de legalitate,**

**Secretarul general al Municipiului Târgu Mureș,**

**Bordi Kinga**